Húsvéti játszódélután

Hamarosan jön a nyuszi, locsolkodunk, és megtelnek csokoládétojással a gondosan előkészített fészkek… de miért is? Efféle kérdésekre kaphattak választ a kézműves meglepetések elkészítése mellett a húsvéti játszódélutánon a R. M. Á. I. Kazinczy Ferenc Tagiskolájának 2. osztályos kisdiákjai.

Jeles ünnepekhez kapcsolódóan már hagyománya ennek az osztályközösségnek, hogy szülők, nevelők összefogásával próbálják megismertetni a gyerekeket értékes hagyományainkkal. Tavasz beköszöntével természetesen a húsvéti nyuszi feladatkörének tisztázása váltott ki parázs vitát a nebulók körében. Voltak meggyőződéses tyúktojás és elszánt nyúl tojás pártiak is. A jó hangulatú délután végére minden kiderült.

A kedves ajándékok készítése mellett megismerkedhettek a gyerekek a tojás berzselés fortélyaival is. Igazi kis „remekművek” születtek, bizonyítva, hogy a hagyomány új elemekkel gazdagodhat a friss ötletek által is.

Bízunk benne, hogy az otthoni ünnepi készülődéskor is előkerülnek a frissen tanult „régi praktikák „.

Fényképek a galériában megtekinthetők!

Békés ünnepet kívánva: Sallay Orsolya

2014.04.11.